การท่องเที่ยวแห่งประเทศไทย สำนักงานกระบี่ จัดงาน ECO COMMUNITY MARKET @KRABI ต้อนรับการท่องเที่ยว
การท่องเที่ยวแห่งประเทศไทย สำนักงานกระบี่ ร่วมกับเนเชอร์มายด์-เอด (NatureMind-ED) จัดงานECO COMMUNITY MARKET @KRABI ครั้งที่ 4 ที่บริเวณเชิงเขาโต๊ะหลวง ช่องพลีซอย 6 ตำบลอ่าวนาง อำเภอเมืองกระบี่ กำหนดจัดขึ้นทุกวันเสาร์ที่ 2 ของเดือน ตั้งแต่เวลา 11.00 น. ถึง 17.00 น. โดยมีการบริการตรวจวัดอุณหภูมิร่างกายและเจลแอลกอฮอล์ ที่บริเวณลงทะเบียนเข้างาน การจัดงานในลักษณะตลาดนัดในหุบเขาด้วยบรรยากาศแห่งความร่มรื่นของไม้ยืนต้นน้อยใหญ่และไม้ดอกไม้ประดับ จึงกลายเป็นตลาดนัดสีเขียว ที่เป็นมิตรต่อสิ่งแวดล้อมอันดับต้นๆ ในจังหวัดกระบี่ นับเป็นโอกาสที่ดีสำหรับคนรักษ์โลก พร้อมต้อนรับนักท่องเที่ยวทั้งชาวไทยและชาวต่างประเทศ เปิดโอกาส ให้แวะมาชม ชิม ช้อปและมาแชะ แล้วแชร์ความโดดเด่นของชุมชนที่ทรงคุณค่าสู่สาธารณะร่วมกัน ภายในงานได้ขอความร่วมมือผู้ร่วมงาน นำถุงผ้ามาซื้อของ งดการใช้โฟม พลาสติก  รวมทั้งสามารถนำกระบอกน้ำแบบเติมมาใช้ หรือแม้แต่นำแก้ว ช้อนสัอม หรือนำตะเกียบส่วนตัวมาใช้ได้เช่นกันกิจกรรมภายในตลาดมีการออกร้านจำหน่ายอาหารออร์แกนิค ของฝากของที่ระลึกที่น่าชื่นชมสมสมัย (Chic)ตลอดจนขนม ของว่างและเครื่องดื่ม เมนูเพื่อสุขภาพและยังได้ลิ้มชิมรสขนมจากรสดีจากชุมชนบ้านนาตีน ซุ้มน้ำจากคิดถึงคอทเทจ เกาะกลาง ตำบลคลองประสงค์ รวมทั้งมีผลผลิต พืชผักปลอดสารพิษ เกษตรอินทรีย์ ให้เลือกซื้ออย่างเพียงพอ นอกจากนี้ มีกิจกรรมอบรมเชิงปฏิบัติการ หรือ Workshop ฟรี ที่มีให้บริการเป็นกรณีพิเศษคือ การทำขนมไทย งานจักสานจากวิสาหกิจชุมชน-กลุ่มแม่บ้านตำบลเขาคราม อำเภอเมืองกระบี่ งานประดิดประดอย หรือ Craft อื่นๆ และมีโอกาสชื่นชมงานหัตถศิลป์ การบรรเลงขิมของตัวแทนเด็กและเยาวชนในพื้นที่ รวมทั้งร้านขายผลิตภัณฑ์ Recycle